Man sterf ná ‘dronkbestuurder’ van polisie vlugŉ Man is dood nadat ŉ vermeende dronkbestuurder agter in sy motor vasgejaag het terwyl hy van die polisie probeer vlug het. Insp. Kobeli Mokheseng, woordvoerder van die Ekurhuleni-metropolisie, sê die voorval het vroeg Saterdagoggend in Wadeville, suid-oos van Johannesburg plaasgevind. Mokheseng sê inwoners het die metropolisie omstreeks 6:00 Saterdagoggend ontbied nadat ŉ man sy Ford Sierra se bande “op die teer gespin het.” Hy sê toe die metropolisie op die toneel aangekom het, het die 24-jarige man weggejaag en die polisie het hom agternagesit. Volgens Mokheseng het die man agter in ŉ ander motor vasgejaag en die 58-jarige bestuurder is op die toneel dood verklaar. Die oorledene se 32-jarige passasier het ernstige beserings opgedoen en is na die Natalspruit-hospitaal geneem vir verdere behandeling. Die 24-jarige man het per voet van die polisie probeer vlug maar is deur gemeenskapslede voorgekeer. Mokheseng sê die man het nie ŉ bestuurslisensie nie en woord aangekla van roekelose en nalatige bestuur, strafbare manslag en bestuur onder die invloed van alkohol. Die man sal binnekort in die Germiston-landdroshof verskyn.